[{"text_idx": "#000000", "text": "Monkolekto de TEJO sukcesis duone"}, {"text_idx": "#000001", "text": "En decembro TEJO diskonigis monkolektan kampanjon por subteni la planatan IJK-n en Afriko. La kampanjo tuj finig\u0302os, sed oni sukcesis kolekti nur duonon de la celita sumo. Tio signifas, ke TEJO devos preni pli da mono por la kongreso el sia propra pos\u0302o."}, {"text_idx": "#000002", "text": "G\u0302is nun estis kolektitaj malpli ol 12.000 eu\u0306roj."}, {"text_idx": "#000003", "text": "En 2017 la Internacia Junulara Kongreso de TEJO lau\u0306plane okazu en Afriko, kaj estu parte financata de EU-subvencio por la projekto Afrika- Eu\u0306ropa Junulara Kapabligo (AEJK). Por ricevi la subvencion TEJO devas mem investi pli ol 13.000 eu\u0306rojn en la projekton."}, {"text_idx": "#000004", "text": "Tiun sumon TEJO intencis kolekti per libervolaj kontribuoj tra donackampanjo, kiu origine devis komencig\u0302i en decembro 2015, sed kiu fine estis lanc\u0302ita nur en decembro 2016. Aldone al la postulata \u201cpropra kontribuo\u201d TEJO esperis kolekti pliajn 12.000 eu\u0306rojn, per kiuj oni celis subvencii la alvenigon de pliaj afrikaj partopranantoj."}, {"text_idx": "#000005", "text": "La monkolekto finig\u0302os post kelkaj tagoj, sed g\u0302is nun estis kolektita malpli ol duono de la celita sumo. Aparte malbone sukcesis la kolekto en la retejo , kie TEJO ricevis nur dekonon de la celita sumo."}, {"text_idx": "#000006", "text": "Ni petis la kampanjan respondeculon \u0141ukasz Z\u0307ebrowski rakonti, tra kiuj kanaloj venis la c\u0302efa parto de la donacoj."}, {"text_idx": "#000007", "text": "\u0141ukasz Z\u0307ebrowski: Efektive la kolekto per la pag\u0302o Generosity g\u0302is nun ne ig\u0302is furoraj\u0302o, sed c\u0302iukaze valoris provi g\u0302ian efikecon en la kampanjo celita al Esperantista medio. Plejparto de la g\u0302isnunaj donacoj venis pere de tradiciaj kanaloj, do monkolektoj en eventoj kaj diversspecaj UEA-g\u0302iroj. La PayPal-sistemon en retpag\u0302o de TEJO uzis 8% de g\u0302isnunaj donacintoj, dum duoble pli uzis la retejon Generosity. Tamen certe tempo por pli profundaj analizoj venos post fino de la kampanjo."}, {"text_idx": "#000009", "text": "\u2013 Ni planas nun fari lastajn alvokojn al kontribuado kaj fini kolektadon en februaro. Poste venos tempo por resumi c\u0302ion kaj ekprepari konkurson por afrikaj aktivuloj, kiuj povus profiti de la kampanjo."}, {"text_idx": "#000011", "text": "\u2013 Simple ni povos subvencii malpli da aktivuloj. Sendepende de la rezulto, kiu ja jam nun tre bonas, la plano restas sama. Okazigi malferman alvokon por junaj aktivuloj el Afriko, kiuj kandidatig\u0302u por partopreni la unuan Internacian Junularan Kongreson en Afriko. La estraro de TEJO au\u0306 komisiono eventuale starigota de g\u0302i elektos la plej bonajn kandidatojn g\u0302is elc\u0302erpig\u0302o de la havata sumo. Certe la celo kiun ni starigis estis tre alta, c\u0302ar ni celas ke Afriko estu lau\u0306eble vaste reprezentita en la proksimig\u0302anta kongreso, sed ankau\u0306 ne atingante la 100 elcentojn de la celo, ni povas fari multon por ili."}, {"text_idx": "#000012", "text": "Kiel oni dividos la monon?"}, {"text_idx": "#000013", "text": "\u2013 Parto de la kolektita sumo ig\u0302os propra kontribuo al la projekto AEJK \u2013 \u201cAfrika-Eu\u0306ropa junulara kapabligo\u201d \u2013 kunfinancita de Erasmus+. Danke al c\u0302i tiu projekto al IJK venos 74 homoj el kelkaj afrikaj kaj eu\u0306ropaj landoj. Alia parto subtenos venigon de junaj afrikaj aktivuloj el landoj, kiuj ne partoprenas la projekton. Pri detala distribuo de rimedoj inter tiuj du celoj decidos la estraro de TEJO post la fino de la kampanjo, kiam ni jam ekzakte scios kiom ni sukcesis kolekti."}, {"text_idx": "#000014", "text": "Sed la propra kontribuo de TEJO en la EU-projekto estu 13.000, c\u0302u ne? Oni g\u0302is nun kolektis malpli ol tiom, do c\u0302u entute restos mono por io alia?"}, {"text_idx": "#000015", "text": "\u2013 La donacojn oni kolektas por ambau\u0306 celoj, do evidente ambau\u0306 celoj devas ricevi subtenon. Plej vers\u0302ajne ne eblos nur per la kampanjaj rimedoj plene kovri la propran kontribuon al la projekto, do la restantan sumon au\u0306 necesos kolekti poste, dum la dau\u0306ro de la projekto, au\u0306 necesos c\u0302erpi g\u0302in el la bug\u0302eto de TEJO."}, {"text_idx": "#000016", "text": "Do c\u0302u atendeblas plia kampanjo?"}, {"text_idx": "#000019", "text": "\u2013 Por vojag\u0302igi junajn afrikajn aktivulojn al la IJK necesas iom da antau\u0306preparoj, kiuj evidente dau\u0306ros. Krom resumo de la kampanjo kaj okazigo de la konkurso, necesos ankau\u0306 tempo por akiri pasportojn, vizojn, organizi la vojag\u0302ojn. Tiuj aferoj klare ne povas atendi senlime. Tial necesas jam baldau\u0306 fermi la nunan kampanjon, realigi tiom kiom eblas per la ricevitaj rimedoj kaj poste analizi kion fari pri la mankanta parto de propra kontribuo. Rimarkindas, ke la projekto AEJK dau\u0306ros pli longe ol g\u0302is la IJK. Kadre de la projekto poste okazos ankorau\u0306 unu renkontig\u0302o dum JES en Pollando, estos prezentataj sekvaj rezultoj. Dum la jaro oni ankau\u0306 pli bone scios pri eblaj s\u0302paroj en la g\u0302enerala bug\u0302eto de TEJO. Sume do estas ankorau\u0306 tempo kaj ebloj por solvi tion."}, {"text_idx": "#000020", "text": "Fakte la estraro de TEJO g\u0302is nun ne prezentis al la komitato bug\u0302eton por 2017. Alivorte, la financoj de TEJO c\u0302i-jare evoluas sen ajna konata plano. C\u0302ar bug\u0302eto ne ekzistas, ankorau\u0306 ne eblas diri, el kiu bug\u0302etero oni povus kovri la mankantan parton de la \u201cpropra kontribuo\u201d por la EU-projekto."}, {"text_idx": "#000021", "text": "Ekster la bug\u0302eto eblus kovri g\u0302in ankau\u0306 el la kapitalo de TEJO, kiu fine de 2015 estis proksimume 110 000 eu\u0306roj. Pli novaj informoj pri la kapitalo mankas."}, {"text_idx": "#000022", "text": "La relative granda kapitalo devenas el la EU-subvencioj en pasintaj jaroj, kiuj interalie estis celitaj por salajroj de oficistoj. Lau\u0306 la subvenciaj raportoj parto de la mono devis esti pagita al UEA por la servoj de g\u0302iaj oficistoj, sed s\u0302ajne tiu mono restis en la konto de TEJO."}, {"text_idx": "#000024", "text": "Alklaku por kunhavigi c\u0302e Twitter(Malfermig\u0302as en nova fenestro)Alklaku por kunhavigi c\u0302e Facebook(Malfermig\u0302as en nova fenestro)Alklaku por kunhavigi per Telegramo(Malfermig\u0302as en nova fenestro)"}, {"text_idx": "#000025", "text": "Nova takso: 60.000 parolas Esperanton"}, {"text_idx": "#000032", "text": "Jubileoj kaj memordatoj en februaro 2023Anna Lo\u0308wenstein: Niaj atingoj kaj malsukcesoj dum 2022UK-108: 772 alig\u0302intoj el 51 landoj"}, {"text_idx": "#000034", "text": "Alig\u0302i al 400 aliaj abonantoj"}]